**მცხეთის გზაზე**

ისევ მაისი, მცხეთის გზა...

გვისწრებენ მატარებლები.

გზის პირას ინაბებიან

ყვავილები და პეპლები.

ნეტავ მათ რაღა აშინებთ,

მათ ერთმანეთის საფერთა,

ნეტავ ვაგონის ფანჯრიდან

თვალი ვინ შემოგვაფეთა?

არა, წავიდეთ, დავეხსნათ

მაგ პეპელას და ყვავილსა,

ეტყობა, მათაც რიდი აქვთ

ცნობისმოყვარე თვალისა.

განა მაგათ კი არ უნდათ,

მინდვრის ყვავილის სადარო,

ბედნიერების ერთი დღე

თვალმოუკრავად ატარონ?!

1955 წ.